Sjómannasamband Íslands og VM - félag vélstjóra og málmtæknimanna segjast ekki geta undir neinum kringumstæðum nema að einu leiti tekið undir nauðsyn þess að afnema stimpilgjöld af fiskiskipum . Undantekningin sé sú þegar skip komi i fyrsta skipti á íslenska skipaskrá . Auglýsing Í umsögn þeirra um frumvarp Bjarna Benediktssonar , fjármála - og efnahagsráðherra , um afnám stimpilgjaldsins segir að þau hafi verið nauðsynlegur hemill til að vernda störf íslenskra sjómanna sem taka laun eftir íslenskum kjarasamningum . Félögin benda á að í lang flestum tilfellum séu íslenskir sjómenn fjölskyldumenn sem eigi lífsviðurværi sitt undir öruggu rekstrarumhverfi þeirra skipa sem séu þeirra starfsvettvangur . „ Með því að aflétta stimpilgjaldi er útgerðinni gert kleift að flagga skipum út og inni af íslenskri skipaskrá að eigin geðþótta og stefna afkomu sjómannanna í stórhættu . Í umsögn þeirra , sem birt var á vef Alþingis á mánudag , segir að í ljósi þess sem fram kemur í „ Samherjaskjölunum “ svokölluðu ætti Alþingi að fara sér afar hægt í þessum efnum . Áður hafði félag skipstjórnarmanna skilað sambærilegri umsögn og sagt að ákvæði laganna um stimpilgjöld væri sá þröskuldur sem komið hefði í veg fyrir stóraukna hreyfingu skipa inn og út af íslenskri skipaskrá undir erlent flagg og til baka . “ SFS barist lengi fyrir afnáminu Samtök fyrirtækja í sjávarútvegi ( SFS ) hafa einnig sent inn umsögn , sem birt var á vef Alþingis í gær . Þau taka undir mikilvægi þess að afnema stimpilgjald af skjölum varðandi eignayfirfærslu á skipum . „ Mikilvægt er að heimatilbúnar hindranir dragi ekki mátt úr íslenskum sjávarútvegsfyrirtækjum sem eiga í harðri samkeppni á alþjóðlegum markaði . Stjórnvöld eru hvött til þess að gæta að samkeppnishæfni íslenskra útflutningsfyrirtækja því að í þeim efnum er hægara að styðja en reisa . “ Auglýsing SFS þvertekur auk þess fyrir það að staða íslenskra sjómanna muni breytast verði stimpilgjöldin afnumin . Á árunum 2008 til 2017 greiddu sjávarútvegsfyrirtæki rúmlega 1,2 milljarða króna í stimpilgjald vegna fiskiskipa . SFS hafa barist hart fyrir því að gjaldið verði afnumið undanfarin misseri , meðal annars í umsögn um fyrirliggjandi fjárlagafrumvarp fyrir árið 2020 . Þar sögðu þau aðgerðina nauðsynlega og löngu tímabæra . Í umsögninni sagði meðal annars að það væri mat samtakanna að mikilvægt sé að átta sig á því að skip séu ekkert annað en atvinnutæki þeirra sem þau nota . „ Með því að fara fram á háa greiðslu stimpilgjalda vegna skipa sem eru yfir 5 brúttótonnum á sér stað mismunun eftir atvinnugreinum , enda ljóst að aðrir lögaðilar sem notast þurfa við tæki á borð við flugvélar , rútur , vinnuvélar eða önnur stórvirk atvinnutæki er ekki skylt að greiða stimpilgjöld . [...] Jafnframt ber að nefna að fyrirtæki í útgerð sem hafa áhuga á að endurnýja sinn skipakost , þurfa ekki aðeins að greiða 1,6% stimpilgjald heldur verður það 3,2% af verðmæti viðskiptanna sem fer í stimpilgjöld . Þannig þurfa fyrirtækin jafnan að greiða bæði gjaldið við sölu eldra skips og síðan aftur við kaup á nýju skipi og því verður álagningin í raun tvöföld við endurnýjun skipastóls . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .